Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 228

a) A mesterjelölt munkahelyén a munkahelyi vezető/konzulens által megadott gyakorlatorientált feladatból választva kb. 10 gépelt oldal terjedelemben „Mestervizsga dolgozat”-ot készít, melynek feladatkörei az alábbiak közül kerülhetnek ki: — adott termék gyártásával kapcsolatos műszaki dokumentáció értelmezése, a szükséges alap- és segédanyag mennyiségének meghatározása (mennyiség, minőség), — adott termék gyártására vonatkozó technológia értelmezése, az adott technológiai folyamat vizsgálata, — adott termék gyártásához szükséges alap- és segédanyag minőségvizsgálata az érvényes műszaki előírások, szabványok szerint, — technológiai folyamat paramétereinek mérése és értékelése, — termékbemutató anyag készítése, — termékfelhasználási tanácsadás egy adott (lakóház méretű) építmény vonatkozásában [beépítendő anyagok fajtái, minősége, mennyisége (idomterv alapján), előnyeihátrányai, költségvonzata]. A „Mestervizsga dolgozat” választható témakörei bővíthetők az üzemi, helyi specialitások figyelembevételével. A „Mestervizsga dolgozat” mellékleteit képezik a szakmai számítások, grafikonok, gépkezelési útmutató részletek, jegyzőkönyvek stb. A „Mestervizsga dolgozat”-ot 2 példányban kötve, a Mestervizsga Bizottság által meghatározott időre (a gyakorlati vizsgát megelőző időpontra) kell benyújtani a Mestervizsga Bizottsághoz. A konzulens a „Mestervizsga dolgozat”-ot írásban értékeli, arra 1—5 közötti érdemjegyre tesz javaslatot, mely értékelést zárt borítékban kell a benyújtott „Mestervizsga dolgozat”-hoz mellékelni. A Mestervizsga Bizottság a dolgozat szóbeli ismertetésére és megvédésére 30—40 perc időt ad a jelöltnek. A „Mestervizsga dolgozat” értékelése a konzulens előzetes értékelése, a Mestervizsga Bizottság előzetes értékelése és a védés alapján történik.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes